23. schôdza NR SR - 7.deň - A. dopoludnia
Dátum: 2024-12-04
Poslanec: Jakab, Július (SLOVENSKO)
Druh vystúpenia: Vystúpenie v rozprave

42. Vážené kolegyne, vážení kolegovia, dovoľte mi, aby som ozrejmil uznesenie Národnej rady Slovenskej republiky k cenám potravín, ktoré sme predložili na prerokovanie a ktorým chceme okrem iného splniť sľub, ktorý občanom dávala súčasná vláda v predvolebnej kampani. V uznesení je niekoľko bodov, ktoré postupne ozrejmím a ktoré vysvetlím, prečo tam sú. Bod číslo A. Národná rada je si vedomá, že ceny potravín začali rásť celosvetovo v dôsledku rozpútania vojny na Ukrajine Ruskou federáciou a následného narušenia svetového obchodu s agrokomoditami a energiami. Toto je vec, ktorú súčasná vláda veľmi rada opakuje. Opakovala ju aj v predvolebnej kampani, že za rast cien potravín môže Matovič, Heger, Ódor, všetci iní za to môžu, ale pritom samotná vláda si tvorí analýzy, ktoré predkladajú každé tri mesiace približne na vládu, kde v každej jednej analýze na začiatku je napísané, že rast cien potravín za uplynulé roky, a teda hovorím najmä o rokoch 2022, 2023, bola spôsobená tým, že Rusko napadlo Ukrajinu, a tým, že tento konflikt ovplyvnil dodávky agrokomodít a tiež ovplyvnil cenu energií na trhu, čiže, inými slovami, bolo to spôsobené energetickou krízou, vojnou na Ukrajine a na základe toho vznikla aj celá inflačná kríza. Vláda tento dokument odsúhlasuje a súhlasí s tým, že áno, toto je vec, kvôli ktorej tie potraviny draželi. Čiže nie to, čo hovorili, že za to môže Matovič, Heger, Ódor. Sú tu jasné a objektívne veci, prečo potraviny draželi. Aj tak si súčasná vláda na tom v predvolebnej kampani urobila piár a balamutila ľudí bilbordami, napríklad aj pán Peter Pellegrini, súčasný prezident, že ceny potravín budú lacnejšie, keď ich ľudia budú voliť. V skutočnosti sa ale nič nestalo, odkedy sa súčasná vláda dostala k moci. A to hovorí bod č. 2. Konštatuje, že priepastné rozdiely v cenách rovnakých potravín v tom istom obchodnom reťazci predaných v rovnakom čase v rámci krajín V4, osobitne v porovnaní s Poľskom, kde je rozdiel v cenách v prípade bežných potravín až 50 %. Toto je empirické zistenie, praktická skúsenosť. Dobre viete, že chodím každý mesiac robiť rovnaký nákup do rovnakého reťazca na Slovensko a do Poľska, kde nakupujem úplne rovnaké potraviny s rovnakým zložením. A ten nákup je stále rovnako priepastný, a teda že Slováci za to isté v tom istom obchodnom reťazci platia o 50 % viac ako Poliaci. Ja si pamätám z predvolebnej kampane Roberta Fica, ktorý teda mával rožkom a maslom a chlebom na tlačovkách a hovoril, znova tá pamätná veta, že ten rožok vopchá premiérovi, toho času Hegerovi, do úst . A hovoril o tom, aké je drahé maslo, ako na to doplácajú všetci obyvatelia Slovenska, ale pritom za vyše roka súčasnej vlády na splnenie tohto sľubu neurobili absolútne nič. A to hovorí bod C, že odsudzujeme cynický prístup vlády, ktorá sa odmietla zaoberať akoukoľvek reguláciou, ktorá má konkrétny a reálny vplyv na výšku cien potravín, pretože súčasná vláda nepredniesla žiadne riešenie na zníženie cien potravín, jedinými riešeniami, ktoré prezentovali, bolo zníženie dane z pridanej hodnoty na drvivú väčšinu potravín z 20 % na 19 %. Dovolím si citovať Roberta Fica z roku 2014, kedy povedal, že zníženie cien potravín alebo zníženie DPH pri cenách potravín z 20 na 19 % neurobí s cenami potravín absolútne nič . Jediné, čo tým dokážete, je, že odovzdáte stovky miliónov eur do vrecák obchodných reťazcov. Toto je citát Roberta Fica z roku 2014, kedy sám poprel riešenie, ktoré navrhol v roku 2024, o 10 rokov neskôr. Robert Fico sa o 10 rokov neskôr tvári, že znížiť DPH z 20 % na 19 % je nejaké riešenie vysokých cien potravín. Nie je. Vedel to pred 10 rokmi a vie to ja teraz. Druhým opatrením, s ktorým prišla súčasná vláda, je zníženie DPH pri základnom koši potravín z 10 % na 5 %. Tí, ktorí viete, ako funguje trh a ako funguje aj narábanie s DHP v obchodoch viete, že táto, táto znížená DPH tiež nič nezmení. Prečo nič nezmení? Prečo tie potraviny nezlacnejú o tých 5 % na dépeháčke, tých základných, ktorých je síce iba pár, ale nejaké tam sú? Napríklad vajcia tam nie sú, tomu som sa venoval včera. A nie sú tam aj iné základné potraviny, ktoré ľudia používajú. Ale prečo tá znížená DPH 5 % nepomôže zníženiu cien potravín? Je to kvôli tomu, že súčasná vláda zavádza aj iné protiopatrenia, ktoré práveže potraviny zdražejú. A to je napríklad, vidíte to v štátnom rozpočte, je to napríklad zvýšená daň zo sladených nápojov, pri ktorej vláda očakáva desiatky miliónov eur prílev do štátneho rozpočtu, je to zvýšená DPH na 23 %, ktorá sa odrazí na vstupoch do firiem, ktoré tie potraviny vyrábajú, je to zvýšené daňové zaťaženie väčších firiem na 24 %, daň z právnických osôb, ktoré, samozrejme, dotkne sa to tých firiem, ktoré potraviny vyrábajú alebo ich prevážajú. Je to transakčná daň, ktorá sa dotkne ale že úplne všetkého. A napríklad vyššie zdanenie právnických osôb s transakčnou daňou – INESS vypočítal na daňové zaťaženie firiem na 27,3 %. Podotýkam, porovnanie, takéto firmy sú zaťažené daňou v Maďarsku na úrovni 9 %, v Poľsku na úrovni 19 %, v Českej republike na úrovni 21 %. U nás 27,3 s transakčnou daňou po vzore Maďarska a Venezuely a so zvýšenou daňou právnických osôb na 24 %. Samozrejme, že sa to odrazí na zvýšených cenách potravín. A dokonca o tom hovorí aj analýza súčasnej vlády, ktorá očakáva, že na budúci rok bude inflácia na Slovensku najvyššia spomedzi všetkých krajín Európskej únie, a na tej inflácii, na tom náraste cien sa najviac odrazí nárast cien potravín. To očakávajú sami vo svojich vládnych analýzach. Čiže žiadne zlacnenie potravín nenastane pseudoriešeniami a lá zníženie DPH z 20 na 19 % alebo zníženie DPH pri základných potravinách z 10 na 5 %, práve naopak, inými opatreniami, ktoré zavádzajú, ceny potravín narastú. A nie je to tak len v budúcom roku. Už súčasné dáta hovoria, že inflácia potravín alebo inflácia cien potravín, navyšovanie cien potravín na Slovensku je za ostatný rok fungovania tejto vlády najvyššie spomedzi všetkých krajín Európskej únie s výnimkou Lotyšska, ktoré nás predbehlo o 0,2 percentuálneho bodu, ale sme na strope. Sme top v Európskej únii v tom, ako za ostatný rok zdraželi potraviny, ako sa zvýšili ceny potravín. Tak ja sa pýtam, kde sú tie sľuby na tých bilbordoch, že keď chcete lacnejšie potraviny, máte voliť Petra Pellegriniho, že keď chcete lacnejšie potraviny, tak máte voliť Roberta Fica, ktorý chce strkať rožok premiérovi do úst, alebo keď chcete lacnejšie potraviny máte voliť SNS, ktorí mali bigboardy, že zastavia zdražovanie. Nič nezastavili. Nezastavili a práve naopak, to zdražovanie je najväčšie spomedzi všetkých európskych krajín, ako som povedal. A toto sú dáta z európskeho štatistického úradu a nehovorí to len on. Hovorí to aj slovenský štatistický úrad, na ktorého čele stojí pán Nemky zo SMER-u, ktorý povedal, že za ostatný rok narástli ceny potravín, konkrétne olej a tuky o 30 %, ovocie a zelenina o 13 až 14 %, a že to, čo sľubovali, sa proste jednoducho neplní a tie opatrenia, ktoré prinášajú, nebudú fungovať a vedia to sami. Najvtipnejším opatrením z tohto všetkého je, samozrejme, portál, ktorý tu bolo hlasovanie, myslím, že predvčerom ak si dobre pamätám, o tom, že teda vznikne, vznikne nejaký portál, kde bude ministerstvo financií porovnávať určitý počet produktov, ani nie všetky, v určitom počte obchodných reťazcov. Čiže takýto portál ľuďom absolútne nepomôže a nepomôže ani pri, pardon, a nepomôže ani pri tom, že tí ľudia aby sa rozhodovali, kam pôjdu nakúpiť, pretože keď ten portál im povie, že ten chlieb je lacnejší v nejakom obchodnom reťazci, tak, samozrejme, že tých ľudí zaujímajú aj ostatné potraviny, v akej sú tam cenovej relácii, lebo nechodíte cez polovicu mesta nakúpiť len chlieb. Idete kúpiť aj niečo iné. Takže tento portál bude absolútne na nič. Ako som na začiatku hovoril, ja chodím pravidelne každý mesiac nakupovať tie isté potraviny, v tom istom reťazci, s tým istým zložením do Poľska a na Slovensko a porovnávam tieto nákupy, z ktorých vyplýva, že Slováci nakupujú o 50 % drahšie ako Poliaci. Napríklad, poviem z posledného nákupu za mesiac november 2024, presne tá istá ryža, 1 kg, Slováci nakupujú o 71 % drahšie ako Poliaci. Alebo droždie Slováci nakupujú o 184 % drahšie ako Poliaci. Alebo kajzerku, kajzerku poznáte všetci, no tak tú Slováci nakupujú o 103 % drahšie ako Poliaci. A možno by si niektorí mysleli, že tak tá zelenina, tá zelenina na Slovensku, predsa si tu vieme dopestovať tú mrkvu a zemiaky, tak v tomto by sme mohli byť cenovo asi že dobre. No tak mrkvu nakupujú Slováci o 30 % drahšie ako Poliaci, zemiaky o 60 % drahšie ako Poliaci, paradajky o 52% drahšie ako Poliaci. Alebo cviklu o 50 % drahšie ako Poliaci. Môžte si pozrieť Ficovepotraviny.sk, pozrite si každý jeden nákup, sú tam aj bločky. Je to prerátané, sú tam porovnania percent a môžete ísť takto normálne rad za radom a pozerať si, o koľko percent to isté, ten istý produkt, ešte aj s tým istým obalom častokrát, nakupujeme drahšie na Slovensku a v Poľsku. A robím to preto, pretože súčasná vláda sa aj vtedy oháňala, že a v tom Poľsku ako nakupujú. No tak ja sa pýtam, čo urobili pre to, aby aj Slováci tak nakupovali. Neurobili nič. A preto je tu vlastne toto uznesenie, ktoré hovorí, že chceme aby vláda predložila opatrenia, ako teda s týmito cenami ide zatočiť a čo ide urobiť pre dobro občanov, tak ako im sľubovala v predvolebnej kampani. Aby to nebolo ako s energiami a ako s ostatnými sľubmi súčasnej vlády, napr. že ľuďom nezoberú všetky výhody, ktoré majú, tak im berú a rapídne. To bola zasa iná téma pri rozpočte a pri konsolidáciách. Tak aby nám povedali, aké sú teda reálne kroky a reálne riešenia vysokých cien potravín, ktoré sa stále navyšujú a súčasná vláda pre ich zníženie neurobila absolútne nič. Ďakujem veľmi pekne